Twee vas oor 100 stukke ivoor - Misdaad - Republikein
Tuesday, November 19th, 00:19:50
Twee vas oor 100 stukke ivoor
Twee tot vier groot tande opgekap
Die Blue Rhino-taakspan, onder leiding van die bekwame komm. Barry de Klerk, het verlede week 'n groot slag geslaan toe hulle glo twee Namibiese mans met 100 stukke ivoor vasgetrek het.
De Klerk het gister bevestig mnre. Tjaveondja Rusuvero (32) en Theopaldt Uaetuiihe (51) is verlede Donderdag in verband met vermoedelik twee tot vier groot olifanttande wat in 100 stukke opgekap is in Windhoek in hegtenis geneem.
“Die twee verdagtes is omstreeks 18:20 by die China Town-winkelsentrum in die noordelike nywerheidsgebied in hegtenis geneem toe hulle die stukke ivoor aan geheime speurders verkoop het,” het De Klerk aan Republikein gesê.
Rusuvero, van die Hakahana-woonbuurt in die hoofstad, en Uaetuiihe, van Okandjatu, het reeds op klagte van die onwettige besit van en handel in beheerde wildprodukte in die Windhoekse landdroshof in Katutura verskyn. Hulle bly in aanhouding.
Volgens die weeklikse wildmisdaadverslag van die Namibiese polisie se eenheid vir beskermde hulpbronne (PRU) en die ministerie van die omgewing en toerisme se eenheid vir intelligensie en ondersoeke is 11 Namibiese wildmisdaadverdagtes verlede week tussen 30 September en 6 Oktober in hegtenis geneem.
Vyf nuwe sake is aanhangig gemaak.
Twee verdagtes is in verband met renosterstropery of horingsmokkelary asook olifantstropery of ivoorsmokkelary in hegtenis geneem.
Een van die verdagtes, mnr. Viega Shipahu, is verlede Vrydag op Outjo deur die Blue Rhino-taakspan in hegtenis geneem.
Hy word daarvan aangekla dat hy 34 renosterhorings in Augustus uit die eienaar van 'n private wildreservaat langs die Etosha Nasionale Park se instapkluis in sy huis op Outjo gesteel het.
Mnr. Komanjongo Tjiumbua is Mnr. Komanjongo Tjiumbua is verlede Donderdag deur die Blue Rhino-taakspan in hegtenis geneem en word daarvan aangekla dat hy 'n renoster by Sesfontein gestroop het.
Twee ietermagôkarkasse en vier ietermagôvelle is ook gekonfiskeer.
Op Rundu is mnr. Edward Shitarara verlede Dinsdag glo met een ietermagôkarkas en -vel tydens Operasie Kalahariwoestyn van Nampol in hegtenis geneem.
Op dieselfde dag en dorp is drie mans, mnre. Makazi Rigen, Kambinda Hausiku en Matamu Andrias, deur lede van Nampol, die Namibiese weermag en die ministerie van die omgewing en toerisme glo met een ietermagôvel in hegtenis geneem.
Mnre. Pollman Naibeb en Petriek Awaseb is op dieselfde dag op Grootfontein deur lede van die Blue Rhino-taakspan en Nampol glo in besit van een ietermagôvel vasgetrek.
Op Ndiyona in die Noordooste het Nampol-lede mnr. Haushiku Tjondo verlede Donderdag in verband met een ietermagôkarkas en -vel in hegtenis geneem.
Mnre. Fillipus Veeteni en Nafimane Hafeni het verlede Donderdag in 'n hof verskyn ná hulle glo met een olifanttand naby Epako vasgetrek is. Hulle bly in aanhouding.
Die borgtogverhoor van sewe vermeende renosterstropers en/of horingsmokkelaars het verlede Vrydag op Otjiwarongo plaasgevind en mnr. Eeno Anguwo is borgtog van N$10 000 toegestaan.
Sy ses medebeskuldigdes, mnre. Kaukamburua Tjingee, Sakeus Ekandjo, Tjipurua Vemukuta, Justus Embula, Isaskar Kadhila en Mairinyengiza Kanima bly in aanhouding.- [email protected]
19 minute gelede | Regering
19 minute gelede | Mense
19 minute gelede | Howe
19 minute gelede | Weer
19 minute gelede | Politiek
19 minute gelede | Onderwys